### NN 154/2025 (19.12.2025.), Odluka o naknadi za razvoj trgovačkog društva Ličke vode d.o.o. za vodoopskrbu i odvodnju

LIČKE VODE d.o.o.

2312

Na temelju članka 52. Zakona o financiranju vodnoga gospodarstva, (»Narodne novine« broj 153/09, 90/11, 56/13, 154/14, 119/15, 120/16, 127/17 i 66/19), članka 23. stavka 1. postavka 4. Zakona o vodnim uslugama (»Narodne novine« broj 66/19) i članka 31. Društvenog ugovora, klasa: 900-01/25-01/00007, urbroj: 2125-1-21-1-25-8, Skupština trgovačkog društva Ličke vode d.o.o. na sjednici održanoj 16. prosinca 2025., na temelj članka 24. Zakona o vodnim uslugama jednoglasno donosi

ODLUKU

O NAKNADI ZA RAZVOJ

Članak 1.

Na vodoopskrbnom području isporučitelja koje obuhvaća Grad Gospić i Grad Otočac te Općinu Perušić, Općinu Rakovica, Općinu Vrhovine, Općinu Udbina, Općinu Brinje, Općinu Plitvička Jezera, Općinu Donji Lapac, Općinu Lovinac plaća se naknada za razvoj.

Ovom Odlukom o naknadi (u daljnjem tekstu: Odluka) utvrđuje se obveza plaćanja naknade za razvoj na području nadležnosti javnog isporučitelja vodnih usluga Ličke vode d.o.o. (u daljnjem tekstu: Isporučitelj) te se utvrđuju:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je korisnik vodne usluge javne vodoopskrbe.

Osnovica za obračun naknade za razvoj je kubični metar (m3) isporučene vodne usluge javne vodoopskrbe.

Članak 4.

Naknada za razvoj obračunava se u sljedećim iznosima:

|  |  |
| --- | --- |
| – kućanstva | 0,30 €/m3 |
| – poslovni korisnici | 0,37 €/m3. |

Članak 5.

Naknada za razvoj iz ove Odluke obračunava se putem računa za vodnu uslugu na kojima se zasebno iskazuje. Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno važećem Planu gradnje komunalnih vodnih građevina za razdoblje od 2026. do 2029. koji je objavljen na internetskoj stranici Isporučitelja www.licke-vode.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Članak 8.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 9.

Isporučitelj jednom godišnje dostavlja izvještaj o obračunatim, naplaćenim i utrošenim sredstvima naknade za razvoj neovisnoj ovlaštenoj reviziji koja na osnovu dostavljenih izvještaja provodi nadzor nad obračunom, naplatom i trošenjem sredstava naknade za razvoj.

Članak 10.

Ova odluka važi do isteka četverogodišnjeg Plana poslovanja.

Članak 11.

Stupanjem na snagu ove Odluke, prestaje važiti Odluka o naknadi za razvoj, Gospić, (»Narodne novine« broj 108/2023), Odluka o naknadi za razvoj, Brinje (»Narodne novine« broj 101/2021), Odluka o naknadi za razvoj, Korenica, (»Narodne novine« broj 85/2022) Odluka o naknadi za razvoj, klasa: 325-03/13-01/01, urbroj: 2125/12-01-13-01 od 16. 9. 2013., Udbina, Odluka o naknadi za razvoj, Vrhovine (»Narodne novine« broj 78/2022).

Članak 12.

Ova Odluka objavljuje se u »Narodnim novinama«, stupa na snagu osmoga dana od dana objave, a primjenjuje se od 1. siječnja 2026.

Klasa: 400-09/25-01/00002
 Urbroj: 2125-1-21-1-25-1
 Gospić, 16. prosinca 2025.

Ličke vode d.o.o.
 Predsjednik Skupštine
 mr. Darko Milinović, dr. med., v. r.